Topspeler kies entstof bo toernooi | Maroela Media
Victoria Azarenka. Foto: Matthew Stockman/Getty Images/AFP.
Een van die wêreld se voorste vrouetennisspelers, Victoria Azarenka, het haar aan die Stuttgart-ope onttrek omdat die toernooi met haar geskeduleerde Covid-19-inenting bots.
"Ek sal ongelukkig nie in Stuttgart kan deelneem nie omdat ek dan my eerste dosis van die entstof ontvang. Ek wens die toernooi alle voorspoed toe en ek hoop om volgende jaar weer daar te speel," het sy op sosiale media geskryf.
Azarenka is 15de op die wêreldranglys, terwyl sy al twee Grand Slam-toernooie gewen het.
Die ATP- en WTA-beheerliggame moedig spelers aan om teen Covid-19 ingeënt te word, maar volgens Sky Sports is nie al die spelers gretig om die entstof te ontvang nie.
Een van die wêreld se voorste naellopers, Jamaika se Yohan Blake, het vroeër gesê hy sal nie toelaat dat hy teen Covid-19 ingeënt word nie.
Hoewel die Internasionale Olimpiese Komitee (IOK) nie atlete dwing om die entstof te neem nie, het hy steeds sy stem oor die onderwerp dik gemaak.
"Ek wil dit nie hê nie. Ek sal liewer die Olimpiese Spele misloop as om die entstof te neem. Ek wil nie verder daaroor uitbrei nie, maar daar is redes vir my besluit," het Blake aan die Jamaikaanse media gesê.
Blake se beste tyd in die 100 m is 'n blitsige 9,69 sekondes en hy was een van Usain Bolt se grootste teenstanders op die atletiekbaan.
Net vir jou kennisname. Dit is baie moelik om tennis te speel met bloedklonte.
Hoekom sou 'n jong, fikse persoon nodig he om 'n entstof te kry vir 'n virus wat glad nie gevaarlik is vir haar nie?